VEGA og Beatbox Entertainment præsenterer

**The Head and the Heart skaber folkmagi med deres nye Nashville-inspirerede udspil i Lille VEGA**

*Historien om The Head and the Heart begyndte til en open mike-aften i Seattle og skulle senere vise sig at blive en international succes. Det populære folk/rock-band har turneret landevejene tynde og toppet Billboard-listen. Nu præsenterer bandet deres tredje album i Lille VEGA mandag den 16. januar 2017.*

The Head and the Hearts nærværende og groovende folk/rock-lyd opstod i 2009 ved en tilfældig open mike-aften, og det anerkendte Seattle-baserede label Sub Pop signede dem kort tid senere. Med den selvbetitlede debut førte The Head and the Heart folkmusikken tilbage i det internationale rampelys med en plade, som skulle vise sig at blive en af Sub Pops bedstsælgende debutudgivelser nogensinde. Hits som [“Down In The Valley”](https://www.youtube.com/watch?v=2iSQGWpy0qY&list=RD2iSQGWpy0qY) og [“Lost In My Mind”](https://www.youtube.com/watch?v=xjoA4nYBD5U) placerede albummet lunt på Billboard-listen. [“All We Ever Knew”](https://www.youtube.com/watch?v=scmABurcjh8) fra det nye album skal prøve at leve op til bandets imponerende bedrifter.

Årene efter fulgte der stor international anerkendelse og koncerter på de største spillesteder og festivaler i både USA og Europa. Erfaringerne fra de mange ture på landevejene gav stof til opfølgeren *Let’s Be Still*, der ligeledes indfangede, hvad amerikanske anmeldere har kaldt en lokal Seattle-lyd med et internationalt islæt.

**Bungalow-sangskrivning med Nashville-lyd**

Efter mange års turnétilværelse rykkede bandet pælene op og vendte kompasset mod nye byer og friske eventyr. Pianist Kenny Hensley trænede kungfu i Kina, bassist Chris Zasche rejste rundt i en autocamper i Canada, og Jonathan Russell fandt inspiration i arbejdet med musik og velgørenhed på Haiti.

Sidste sommer genfandt de bandkemien i Stinson Beach i Californien, hvor de eksperimenterede med nye lokationer for deres sangskrivning og lag i deres produktioner.

Det nye album *Signs of Light* er indspillet og produceret i Nashville af Jay Jorce (Eric Church, Cage The Elephant) og viser en ny upbeat og sing-a-long-præget energi i deres sangskrivning. Der er skruet op for guitaren, teksterne er bekymringsfri og universelle, og bandet har fundet ind til en Nashville-inspireret lyd i deres udtryk.

*“It almost felt like we were a new band, trying things we hadn’t tried. We stayed at a bungalow on the beach. We’d wake up, have coffee and go boogie boarding. We were ready and excited to be back together,”* fortæller bandet.

**Fakta om koncerten:**

The Head and the Heart (US)
Mandag den 16. januar 2017 kl. 20.00

Lille VEGA, Enghavevej 40, 1674 København V
Billetpris 130 kr. + gebyr

Billetsalget starter fredag den 7. oktober via vega.dk og Ticketmaster